Lietuvos fizinio ugdymo mokytojų profesinis saviveiksmingumas ir ketinimai pasilikti arba pasitraukti iš mokytojo profesinės veiklos
Authors: Poteliūnienė Sniegina 
Published: November 2024

Mokytojų pasitraukimas iš profesinės veiklos yra tarptautinė problema. Tyrimai rodo, kad fizinio ugdymo mokytojai taip pat ketina arba dažnai palieka savo profesiją, ypač tik pradėjus dirbti. Mokytojų ketinimai ir sprendimai pasitraukti iš profesinės veiklos ar pasilikti dirbti yra susiję su individualiais bei kontekstiniais veiksniais. Fizinio ugdymo mokytojo mokymo kontekstas skiriasi nuo kitų dalykų mokytojų veiklos konteksto, jame yra daug stresorių, o dėl žemo dalyko statuso ir marginalizavimo dažnai jaučiama izoliacija, nepakankama administracijos parama, mokytojai gali patirti daugiau įtampos ir tai gali paveikti jų sprendimus tęsti profesinę karjerą ar pasitraukti iš jos. Saviveiksmingumas yra svarbus kaip asmeninis išteklius, palaikantis ir skatinantis profesinį darbingumą, mažinantis perdegimą, todėl saviveiksmingumas gali turėti įtakos mokytojų ketinimui ir / ar sprendimui pasilikti arba pasitraukti iš mokytojo profesinės veiklos. Šio tyrimo tikslas – atskleisti Lietuvos fizinio ugdymo mokytojų profesinį saviveiksmingumą ir ketinimus pasitraukti iš mokytojo profesinės veiklos arba pasilikti dirbti, išryškinant veiksnius, svarbius jų pasitraukimui nutraukiant mokytojo profesinę karjerą. Tyrime taikytas skerspjūvio tyrimo dizainas, anoniminė anketinė apklausa internetu. Tyrime dalyvavo 387 fizinio ugdymo mokytojai (40,3 proc. vyrų ir 59,7 proc. moterų), dirbantys įvairių Lietuvos regionų bendrojo ugdymo mokyklose. Mokytojų amžius svyravo nuo 28 iki 67 metų (M = 48,27 m.), darbo stažas – nuo 1 iki 45 metų (M = 22,46 m.). Mokytojų, kurie yra galvoję apie pasitraukimą iš mokytojo profesinės veiklos visam laikui, buvo 44,2 proc., o niekad tokių ketinimų neturėjo 55,8 proc. tirtų mokytojų. Profesiniam mokytojo saviveiksmingumui nustatyti taikyta 10 teiginių Mokytojų saviveiksmingumo skalė (angl. TSES, Schwarzer et al., 1999). Mokyklos aplinkos veiksniams, galintiems paveikti mokytojų ketinimus pasilikti ar pasitraukti iš profesinės veiklos, taikytas 35 teiginių klausimynas (Mäkelä, 2014). Statistinė duomenų analizė parodė, kad moterų saviveiksmingumo rodikliai buvo statistiškai reikšmingai didesni negu vyrų, o pagal amžiaus, darbo stažo grupes bei ketinimus pasitraukti / pasilikti jie reikšmingai nesiskyrė. Mažesnio saviveiksmingumo mokytojų svarbiausi veiksniai, kurie turėtų įtakos priimant sprendimą pasitraukti iš mokytojo profesinės veiklos, būtų mažas atlyginimas ir per didelis stresas darbe, didesnio saviveikmingumo mokytojų – atlyginimas ir noras išnaudoti savo žinias ir gebėjimus. Nustatyta, kad svarsčiusiems palikti savo profesinę veiklą mokytojams didelė dalis tirtų veiksnių būtų svarbesni lyginant su niekad tokių ketinimų neturėjusiais mokytojais. Nustatyti aukšti mokytojų saviveiksmingumo rodikliai rodo, kad jie tiki savo kaip mokytojo gebėjimu organizuoti ir atlikti veiklas, kurios reikalingos norint sėkmingai įgyvendinti fizinio ugdymo uždavinius ir tikslus. Tyrimas atskleidė, kad mažesnio saviveiksmingumo mokytojams, taip pat mokytojams, turėjusiems ketinimų nutraukti mokytojo karjerą, daugelis mokyklos aplinkos veiksnių pasitraukti iš mokytojo profesijos buvo reikšmingai svarbesni negu didesnio saviveiksmingumo mokytojams, taip pat tiems, kurie tokių ketinimų niekad neturėjo. Šio tyrimo rezultatai gali būti svarbūs mokyklų administracijų atstovams, gerinant darbo aplinkos kokybę, pasitenkinimą profesine veikla, taip pat ir politikos formuotojams, siekiant moksliniais įrodymais pagrįsti mokytojų išlaikymo profesinėje veikloje strategiją ir politiką.